google/wiki40b huggingface dataset:
Γλυκερίνη

Ονομασία

Ειδικότερα στην αγγλική και γαλλική ορολογία ο όρος «γλυκερόλη» χαρακτηρίζει την καθαρή χημική ένωση, ενώ ο όρος «γλυκερίνη» αποδίδεται περισσότερο στα διάφορα εμπορικά παρασκευάσματα, όπου η περιεχόμενη καθαρή ουσία είναι περισσότερη του 95%. Την εμπειρική ονομασία γλυκερίνη την οφείλει στον Σεβρέλ (Chevreul) που πρώτος την ονομάτισε από τη γλυκιά γεύση της.

Γενικά

Η γλυκερίνη ανακαλύφθηκε από τον Σέελε (Scheele), το 1779. Πρόκειται για ουσία ημίρρευστη σε κανονική θερμοκρασία με σημείο τήξης τους 17 °C, και σημείο ζέσεως τους 290 °C όπου και παρατηρείται ταυτόχρονη αποσύνθεση. Χαμηλότερα των 17 °C βρίσκεται σε κατάσταση ιξώδους μορφής (πυκνόρρευστο) με ειδικό βάρος περίπου 1,265. Είναι μια τρισθενής αλκοόλη (τριόλη) η οποία, υπό την επίδραση ήπιων οξειδωτικών μέσων, μετατρέπεται σε  γλυκερόζη, ενώ υπό την επίδραση ισχυρών οξειδωτικών μετατρέπεται σε γλυκερινικό οξύ. Θερμαινόμενη με KHSO₄ σχηματίζει την ακόρεστη αλδεΰδη ακρολεΐνη.
Η γλυκερίνη παρέχει εστέρες, τα λεγόμενα γλυκερίδια, εκ των οποίων σημαντικότερα είναι τα λιπίδια που σχηματίζονται με τα λιπαρά οξέα. Αναμιγνύεται εύκολα με το νερό και την αιθυλική αλκοόλη και διαλύεται με ακετόνη, πλην όμως είναι αδιάλυτη στον κοινό αιθέρα.

Παρασκευή

Βιομηχανικά η γλυκερίνη παρασκευάζεται ως ακατέργαστο υποπροϊόν υδρόλυσης λιπών και ελαίων κατά την παραγωγή λιπαρών οξέων ή σαπώνων. Η προκύπτουσα «ακατέργαστη γλυκερίνη» υποβάλλεται στη συνέχεια σε καθαρισμό και στη συνέχεια σε απόσταξη, ώστε να περιοριστεί η περιεκτικότητα σε νερό μέχρι ποσοστού 3%, προκειμένου έτσι να χρησιμοποιηθεί σε φαρμακευτικά ή βιομηχανικά προϊόντα.
Επειδή, όμως, με αυτή τη διεργασία δεν καλύπτονται όλες οι ανάγκες της αγοράς, για την παρασκευή γλυκερίνης χρησιμοποιείται επίσης, ως πρώτη ύλη, και το προπένιο από το οποίο, ως ενδιάμεσο προϊόν, παράγεται γλυκιδόλη.

Χρήσεις

Η γλυκερίνη παρουσιάζει ένα ευρύ φάσμα χρήσεων, μεταξύ των οποίων ως διαλύτης, μέσο διαβροχής, πλαστικοποιητής, θρεπτικό συστατικό σε ζυμοτεχνικές βιομηχανίες καθώς και ως πρώτη ύλη στην παραγωγή φαρμάκων, καλλυντικών, βερνικιών, σαπώνων και εκρηκτικών υλών (νιτρογλυκερίνη), στο ηλεκτρονικό τσιγάρο ως υγρό - βάση αναπλήρωσης φίλτρων, εντός της οποίας προστίθενται αρώματα και νικοτίνη. Σημαντική, επίσης, χρήση της γίνεται και ως υποκατάστατου της ζάχαρης σε διαβητικούς, ενώ χρησιμοποιείται με τη μορφή υποθέτου σαν καθαρτικό. Τέλος, χρησιμοποιείται ακόμη και στη θεατρική και κινηματογραφική σκηνοθεσία ως «τρικ» υποκαθιστώντας τα πραγματικά δάκρυα.
1536 Πίελινεν

Φυσικά χαρακτηριστικά

Τα φυσικά χαρακτηριστικά του Πίελινεν είναι άγνωστα. Το 2011 διαπιστώθηκε ότι ο Πίελινεν περιστρέφεται γύρω από τον εαυτό του μία φορά κάθε 66 ώρες και 13 λεπτά, μία πολύ αργή περιστροφή για αστεροειδή.
Ρόντρικ Μπλάκνεϊ

Κολλεγιακή καριέρα

Ο Ρόντρικ Μπλάκνει τελείωσε το λύκειο της γεννέτειράς του, της Χάρτσβιλ και στη συνέχεια το 1994, σε ηλικία 18 ετών εισήχθη στο Πανεπιστήμιο Σάουθ Καρολίνα Στέιτ, με τη μπασκετική ομάδα του οποίου, τους Σάουθ Καρολίνα Στέιτ Μπουλντόγκς αγωνίστηκε για πρώτη φορά στο Κολλεγιακό πρωτάθλημα.
Το 1998 αποφοίτησε από το κολλέγιο και συμμετείχε στα Ντραφτ του ΝΒΑ του ίδιου έτους, χωρίς ωστόσο να καταφέρει να διακριθεί με αποτέλεσμα να μην καταφέρει να υπογράψει επαγγελματικό συμβόλαιο συνεργασίας με κάποια εκ των ομάδων του ΝΒΑ.

Επαγγελματική καριέρα

Μετά τη συμμετοχή του στα Ντραφτ, ο Μπλάκνει υπέγραψε συμβόλαιο με τους Ντακότα Ουίζαρντς, στους οποίους παρέμεινε για λίγο, ενώ στη συνέχεια μεταπήδησε στους Σίου Φολς Σκάϊφορς.
Στις αρχές του 1999 άφησε την Αμερική και ταξίδεψε στη Δομινικανή Δημοκρατία για λογαριασμό της CDP Κλουμπ, στην οποία παρέμεινε μέχρι το τέλος της αγωνιστικής περιόδου 1998-99 και κατάφερε να κατακτήσει το πρωτάθλημα της χώρας για το 1999.
Μετά το πέρασμά του από τη CDP Kλουμπ, ο Μπλάκνει επέστρεψε στην Αμερική και μετεγγράφη στη Σινσινάτι Σταφ, στην οποία παρέμεινε για κάτι λιγότερο από δύο χρόνια. Στις αρχές του 2001 άφησε την ομάδα του Σινσινάτι και επέστρεψε για δεύτερη φορά στην καριέρα του στη Δομινικανή Δημοκρατία, αυτή τη φορά για λογαριασμό των Λος Πράντος, με τους οποίους κατάφερε να κατακτήσει το εγχώριο πρωτάθλημα του 2001.
Το 2001 ταξίδεψε για πρώτη φορά στην καριέρα του στην Ευρώπη και συγκεκριμένα στην Ελλάδα για λογαριασμό του Ηρακλή Θεσσαλονίκης, στον οποίο παρέμεινε για ένα χρόνο, ενώ την αμέσως επόμενη περίοδο αγωνίστηκε με την ΑΕΚ Αθηνών. Το 2003 μετεγγράφη στο Μαρούσι, στο οποίο παρέμεινε για τρία χρόνια, χωρίς ωστόσο να καταφέρει να κατακτήσει κάποιο τίτλο.
Το 2006 μετεγγράφη στη ρωσική Διναμό Μόσχας, στην οποία παρέμεινε για ένα χρόνο, καθώς το 2007 επέστρεψε ξανά στην Ελλάδα για λογαριασμό του Ολυμπιακού Πειραιώς. Στην ομάδα του Πειραιά αγωνίστηκε για ένα χρόνο χωρίς να καταφέρει να κατακτήσει κάποιο τίτλο, ωστόσο κατάφερε να φτάσει μέχρι την προημιτελική φάση της Ευρωλίγκας του 2008.
Την περίοδο 2008-09 αγωνίστηκε με την τουρκική Τουρκ Τέλεκομ, ενώ ένα χρόνο μετά επέστρεψε για τρίτη φορά στην Ελλάδα, αυτήν τη φορά για λογαριασμό του Πανελληνίου.
Το Νοέμβριο του 2010 υπέγραψε δίμηνο συμβόλαιο με την Ουνικάχα Μάλαγα, το οποίο επέκτεινε αργότερα μέχρι το τέλος της σεζόν.
Τον Οκτώβριο του 2011, ο Μπλάκνει υπέγραψε συμβόλαιο συνεργασίας με τη ρωσική Λοκομοτίβ Κουμπάν, ενώ τελευταίος σταθμός στην καριέρα του ήταν η ισπανική Καχασόλ Σεβίλλης, με την οποία αγωνίστηκε τη σεζόν 2012-2013.

Διεθνείς συμμετοχές

Παρά το γεγονός ότι γεννήθηκε στην Αμερική, ο Ρόντρικ Μπλάκνει απέκτησε την Βουλγαρική υπηκοότητα επραγματοποιώντας μάλιστα και συμμετοχές με την Εθνική ομάδα μπάσκετ της Βουλγαρίας.
Ο Ρόντρικ Μπλάκνει έχει συμμετάσχει στο Ευρωμπάσκετ του 2005 που διεξήχθη στη Σερβία.
Μούσμουλο

Το μούσμουλο είναι ο καρπός της μουσμουλιάς.
Είναι ράγα και είναι στρογγυλός ή ωοειδής ανάλογα με την ποικιλία και όταν ωριμάσει αποκτά κίτρινο χρώμα. Περιέχει 1-2 μεγάλα ή 2-4 μικρότερα σπόρια, χρώματος σκούρου καφέ , τα οποία θεωρούνται μειονέκτημα γιατί αφήνουν λίγο χώρο για την σάρκα η οποία είναι γλυκόξινης γεύσης και πολύ νόστιμη. Για το λόγο αυτό αναπτύχθηκαν κάποιες ποικιλίες με πολύ μικρά σπόρια.
Οι βασικές ποικιλίες μούσμουλων είναι δύο , η στρογγυλή και η μακρύκαρπη, που θεωρείται και η πιο νόστιμη.
Το μούσμουλο τρώγεται νωπό ως φρούτο και δεν δέχεται περαιτέρω επεξεργασία γιατί είναι ευαίσθητο. Είναι πλούσιο σε βιταμίνη A, Κάλιο και φυτικές ίνες. Επίσης περιέχει βιταμίνη C. H Κίνα παράγει τα περισσότερα μούσμουλα στον κόσμο. Ακολουθούν η Ινδία, η Ιαπωνία , η Σρι Λάνκα και η Ισπανία. Στην Ελλάδα την μεγαλύτερη παραγωγή έχουμε στον νομό Κορινθίας.
Ριπιδοφόρος (αρχαία Αίγυπτος)

Ο ριπιδοφόρος στην αρχαία Αίγυπτο ήταν ένας από τους αυλικούς του φαραώ. Ακριβέστερα, ονομάζεται "Ο φέρων την βεντάλια στο δεξί πλευρό του Βασιλιά" (στα ιερογλυφικά: ṯa(.y)-ḫw ḥr wnmy n nsw). Ο κάτοχος του αξιώματος αυτού ήταν ένα ιδιαίτερα σημαντικό πρόσωπο στο βασιλικό ανάκτορο, με μεγάλη επιρροή. Ορισμένες φορές ο τίτλος αναφέρεται και ως "Ο φέρων την βεντάλια του δεξιού χεριού του Βασιλιά". 
Από τον τίτλο και μόνο συνάγεται ότι το πρόσωπο αυτό βρισκόταν πολύ κοντά στον φαραώ. Την εποχή της βασιλείας του Αμενχοτέπ Β΄ και του Τούθμωση Δ΄ της 18ης Δυναστείας, τον τίτλο του Ριπιδοφόρου στο δεξί πλευρό του Βασιλιά έφεραν αξιωματούχοι όπως ο Αντιβασιλέας του Κους, ο Μεγάλος επιστάτης του Οίκου του φαραώ, και διάφοροι παιδαγωγοί, όπως ο Σενετζέμ (Sennedjem) του Τουταγχαμών. Ανάμεσα στους σημαντικούς Αιγύπτιους που κατείχαν το αξίωμα αυτό ήταν και ο Maiherpri, ο οποίος ενταφιάστηκε στην Κοιλάδα των Βασιλέων (στον τάφο KV36).   
Σε διάφορες αναπαραστάσεις, όπως τοιχογραφίες, οι ριπιδοφόροι απεικονίζονται κρατώντας έναν ανεμιστήρα - ριπίδιο που αποτελείται από μία λαβή επάνω στην οποία είναι στερεωμένο ένα μακρύ φτερό.
Δίστιχο

Δίστιχο λέγεται το  ποίημα σταθερής μορφής που ολοκληρώνεται μόνο μέσα σε δύο στίχους, Επίσης, ονομάζεται το στιχουργικό φαινόμενο κατά το οποίο δύο στίχοι ισοσύλλαβοι, ομοιοκατάληκτοι και του ίδιου ρυθμού επαναλαμβάνονται λιγότερες ή περισσότερες φορές, για τη δημιουργία ολόκληρων  ποιημάτων.

Ιστορία

Το δίστιχο προέρχεται από την αρχαία ελληνική ποίηση και συναντάται στα  επιγράμματα.
Χρησιμοποιήθηκε εντόνως κατά την Αναγέννηση, στην Κρητική Λογοτεχνία, με κυριότερο εκπρόσωπο της το  Βιτσέντζο Κορνάρο, όπου με δίστιχα συνέθεσε τον Ερωτόκριτο.

Νεοελληνική Λογοτεχνία

Το δίστιχο το συναντάμε στη Δημοτική ποίηση, με διάφορα ονόματα, όπως λιανοτράγουδο, μαντινάδα, πατινάδα, ριμνέτσα και κοτσάκι. 
Έχουν συνθέσει με δίστιχο ποιήματα τους πολλοί νεοέλληνες ποιητές, όπως ο Γεράσιμος Μαρκοράς τον Όρκο και ο Αριστοτέλης Βαλαωρίτης το Φωτεινό.
Ακολουθεί αντιπροσωπευτικό δημοτικό δίστιχο με δεκαπεντασύλλαβο ιαμβικό στίχο.
Της θάλασσας της έταξα ένα καντήλι λάδι,
 
για να φωτάει του γεμιτζή να δένει παλαμάρι.
 
Ακολουθεί αντιπροσωπευτικό  δημοτικό δίστιχο με τροχαϊκό οκτασύλλαβο στίχο. 
Δυο ψαράκια μελανούρια,
 
γεια σ' αγάπη μου καινούργια.
 
Ακολουθεί αντιπροσωπευτικό λόγιο δίστιχο του  Γεώργιου Δροσίνη.
Αφίλητοι αγαπήθηκαν, ξαναϊδωθήκαν γέροι,
 
και τότε πρώτη του φορά της φίλησε το χέρι.
2825 Κρόσμπυ

Φυσικά χαρακτηριστικά

Τα φυσικά χαρακτηριστικά του Κρόσμπυ είναι άγνωστα.
Άλμος πρίγκιπας της Ουγγαρίας

Βιογραφία

Ήταν ο δευτερότοκος γιος του Γκέζα Α΄ της Ουγγαρίας και μάλλον της Σοφίας. Η Σοφία ήταν η πρώτη σύζυγός του, ενώ η δεύτερη ήταν από τον Οίκο των Συναδηνών, ανιψιά του Νικηφόρου Γ΄ Βοτανειάτη Αυτοκράτορα των Ρωμαίων. Η Συναδηνή, όταν ο Γκέζα Α΄ απεβίωσε το 1077, επέστρεψε στην Κωνσταντινούπολη· από αυτό μπορούμε να υποθέσουμε, ότι τα τέκνα του ήταν από την πρώτη του σύζυγο. 
Το 1077 ο Άλμος και ο μεγαλύτερος αδελφός του Κολομάν ήταν 7 και 2 ετών, έτσι τον πατέρα τους διαδέχθηκε ο θείος τους Λαδίσλαος Α΄, ο οποίος έλαβε την περίεργη απόφαση να ακολουθήσει ο Κολομάν σταδιοδρομία στην Εκκλησία. Ο Άλμος ορίστηκε δούκας της Σαλβονίας (1084-91) και μετά της Κροατίας (1091-95). Το Εικονογρφημένο Χειρόγραφο αναφέρει ότι οι δύο αδελφοί συνόδευσαν το 1095 τον θείο τους στην εκστρατεία του εναντίον της Βοημίας.
Το 1127 απεβίωσε στην Κωνσταντινούπολη σε ηλικία 55 ετών. Αργότερα ο γιος του Μπέλα Β΄ έγινε βασιλιάς της Ουγγαρίας.
Λίζα Τζέραρντ

Δίσκοι με τους Dead Can Dance

Δείτε το άρθρο Dead Can Dance.
Έντμουντ Άιρτον

Βιογραφικά στοιχεία

Ο Άιρτον γεννήθηκε στο Ρίπον, μικρή πόλη της Αγγλίας στο Βόρειο Γιορκσάιρ, το 1734 (βαπτίστηκε στις 19 Νοεμβρίου αυτού του έτους) και πήρε τις βασικές σπουδές στην γενέτειρά του. Ο πατέρας του, Έντουαρντ, «κομπογιαννίτης-γιατρός», έγινε δημοτικός σύμβουλος στο Ρίπον το 1758 και δήμαρχος, το 1760. Προόριζε τον Έντμουντ για κληρικό στον μητροπολιτικό ναό του Ρίπον, μιας και ο μεγαλύτερος γιος του, Ουίλλιαμ, ήταν οργανίστας εκεί, από το 1748 μέχρι τον θάνατό του το 1799. Όμως, η ισχυρή κλίση του Έντμουντ προς την μουσική, τον έπεισε να τόν αφήσει να συνεχίσει τις σπουδές του πάνω σε αυτό το αντικείμενο.
Έτσι, συνέχισε μαθήματα στον μητροπολιτικό ναό του Γιόρκ, υπό την επίβλεψη του Δόκτορα Νέαρς (Dr. Nares) και είχε τέτοια πρόοδο που, σε μικρή ηλικία, τοποθετήθηκε οργανίστας και υπεύθυνος ακροάσεων και χορωδίας στην κολλεγιακή εκκλησία του Σάουθουελ, όπου παρέμεινε για πολλά χρόνια (1755-64). Το 1764 διορίστηκε κύριος (gentleman) του Βασιλικού Παρεκκλησίου (Chapel Royal) και το 1767 εφημέριος χορωδίας (vicar choral) στον καθεδρικό ναό του Αγίου Παύλου.  Το 1780, διορίστηκε λαϊκός εφημέριος (lay vicar) στο Αβαείο του Ουέστμινστερ, ενώ ο επίσκοπος Λόουθ (Bishop Lowth) τον πρότεινε για διάδοχο του Νέαρς, ως Διευθυντή παιδικής χορωδίας (Master of the choristers) του Βασιλικού Παρεκκλησίου. Το 1784, το Πανεπιστήμιο του Κέμπριτζ τον ανακήρυξε Δόκτορα Μουσικής και επί τη ευκαιρία, συνέθεσε τον ύμνο Begin unto my God with timbrels', ο οποίος παρουσιάστηκε στην Εκκλησία της Μεγάλης Αγίας Μαρίας (Great St. Mary’s) και, στην συνέχεια, στο Λονδίνο. Το 1788 τού απονεμήθηκε ο τίλος τού επίτιμου καθηγητή (ad eundem) από το Πανεπιστήμιο της Οξφόρδης.
Παραιτήθηκε από τη θέση του Διευθυντή παιδικής χορωδίας το 1805, λόγω αυξημένου φόρτου εργασίας. Πέθανε το 1808 στην Οδό Τζέιμς ( 24 James Street), στην Πύλη του Μπάκιγχαμ, Ουέστμινστερ. Είχε νοικιάσει ένα μεγάλο σπίτι με κήπο τριών στρεμμάτων με χαμηλό ενοίκιο, επειδή ο κόσμος πίστευε ότι είναι στοιχειωμένο! Ενταφιάστηκε στις δυτικές σκήτες του Αββαείου Ουέστμινστερ (Westminster Abbey) στις 28 Μαΐου 1808.

Έργα

Ο 'Έντμουντ Άιρτον ήταν περισσότερο ένας καλός εκτελεστής εκκλησιαστικού οργάνου, παρά συνθέτης. Έγραψε, πάντως, δύο πλήρεις εωθινές και εσπερινές εκκλησιαστικές λειτουργίες (services), καθώς και αρκετούς ύμνους.
Νέα Μεταρρυθμιστική Ριζοσπαστική Ανασυγκρότηση

Ιστορικό

Η Νέα Μεταρρυθμιστική Ριζοσπαστική Ανασυγκρότηση ιδρύθηκε στις 21 Μαρτίου 2013 από τον πρώην βουλευτή Χρήστο Ζώη και τα υπόλοιπα στελέχη που είχαν αποχωρήσει από τους Ανεξάρτητους Έλληνες, το Δεκέμβριο του προηγούμενου χρόνου. Στο νέο κόμμα εντάχθηκε και ο προερχόμενος από τη Νέα Δημοκρατία, βουλευτής Φθιώτιδας Νίκος Σταυρογιάννης, καθώς και άλλα στελέχη που αποχώρησαν από τη Ν.Δ.. Στις 28 Μαρτίου, πραγματοποιήθηκε εκδήλωση, όπου παρουσιάστηκαν οι θέσεις του κόμματος.
Τον Ιούλιο του ίδιου έτους, πραγματοποιήθηκε το ιδρυτικό συνέδριο της Νέας ΜΕ.Ρ.Ας, κατά το οποίο εξελέγη ομόφωνα πρόεδρος ο Χρήστος Ζώης και τα μέλη της Κεντρικής Πολιτικής Επιτροπής.
Στις 21 Νοεμβρίου 2013, οι δύο βουλευτές της Νέας Μεταρρυθμιστικής Ριζοσπαστικής Ανασυγκρότησης, εντάχθηκαν στην νέα Κοινοβουλευτική Ομάδα, την οποία συγκρότησαν οι ανεξάρτητοι βουλευτές του Ελληνικού Κοινοβουλίου. Το όνομα της Κοινοβουλευτικής Ομάδας ήταν «Ανεξάρτητοι Δημοκρατικοί Βουλευτές».
Το Φεβρουάριο του 2014, η Νέα ΜΕ.Ρ.Α. συμμετείχε μαζί με το διαγραφέντα από τη Νέα Δημοκρατία βουλευτή, Βύρωνα Πολύδωρα, στην ίδρυση της Ένωσης για την Πατρίδα και τον Λαό, χωρίς να αναστείλει τη λειτουργία της, ενώ και άλλα στελέχη, προερχόμενα από τη Νέα Δημοκρατία και το Λαϊκό Ορθόδοξο Συναγερμό εντάχθηκαν στο κόμμα.
Με το σχήμα αυτό συμμετείχε στις ευρωεκλογές του ίδιου χρόνου, στις οποίες συγκέντρωσε το 1,04% της λαϊκής ψήφου, και δεν εξέλεξε ευρωβουλευτή.
Στις 26 Αυγούστου 2014, ο βουλευτής του κόμματος Νίκος Σταυρογιάννης παραιτήθηκε του βουλευτικού του αξιώματος, καθώς εξελέγη Δήμαρχος Λαμιέων. Η έδρα του επέστρεψε στη Νέα Δημοκρατία και τον διαδέχτηκε ο Δημήτρης Μπριάνης.
Μετά τις ευρωεκλογές, η Νέα ΜΕ.Ρ.Α. ακολούθησε αυτόνομη πορεία.
Τον Ιανουάριο του 2015, εν όψει των βουλευτικών εκλογών, η Πολιτική Γραμματεία του κόμματος αποφάσισε να μη συμμετάσχει στις εκλογές. Ωστόσο, στελέχη του κόμματος, όπως ο Θύμιος Δρόσος, ο Γιώργος Βάμβουκας και ο Παναγιώτης Καρβελάς, αποχώρησαν και εντάχθηκαν στους Ανεξάρτητους Έλληνες.
Φορτόσι Ιωαννίνων

Ονομασία - Διοικητικά

Σύμφωνα με την τοπική παράδοση λίγο πιο έξω από το χωριό Κωστήτσι, στην τοποθεσία "Λάτη", υπήρχε ένας μεγάλος οικισμός, το Λάτιο, ο οποίος μαστίζονταν από λοιμό. Από αυτόν τον λοιμό, επέζησαν μόνο τέσσερα αδέλφια που ονομάζονταν Κώστας, Νέστορας, Πέτρος και Φώτης. Τα τέσσερα αυτά αδέλφια έχτισαν τα χωριά που φέρουν ακόμα και σήμερα το όνομά τους, με διάφορες παραφθορές βέβαια, δηλαδή «Κωστήτσι» (Κώστας), «Νίστορα» (Νέστορας), «Πάτερο» (Πέτρος) και «Φορτόσι» (Φώτης). Παλιότερα το χωριό γραφόταν ως Φορτόση και το 1919 ορίστηκε έδρα της ομώνυμης κοινότητας. Το 1940 διορθώθηκε σε Φορτόσιον. Σύμφωνα με το πρόγραμμα Καλλικράτης, μαζί με τους οικισμούς Κωστήτσι, Νίστορα και  Πάτερο αποτελούν τη τοπική κοινότητα Φορτοσίου που ανήκει στη δημοτική ενότητα Κατσανοχωρίων του Δήμου Βορείων Τζουμέρκων και σύμφωνα με την απογραφή 2011, ως κοινότητα έχει πληθυσμό 135 κατοίκους ενώ ως οικισμός 38.
Ιλίαζ Βριόνι

Βιογραφία

Ο Ιλίαζ Βριόνι, γεννήθηκε το 1882 στο Μπεράτ, του Βιλαετίου των Ιωαννίνων της Οθωμανικής Αυτοκρατορίας και πέθανε στο Παρίσι το 1932. Ήταν μέλος της μεγάλης οικογένειας Μπέηδων του Μπεράτ, του Φιέρι και του Μουζέτσε και γιος του Μεχμέτ Αλή Πασά Βριόνι, υψηλού αξιωματούχου της διοίκησης της Οθωμανικής Αυτοκρατορίας. 
Ο Ιλίαζ Βριόνι ήταν ένας από τους υπογράφοντες της Αλβανικής Διακήρυξης Ανεξαρτησίας το 1912. Χρημάτισε τρεις φορές πρωθυπουργός και πέντε φορές Υπουργός Εξωτερικών. Πέθανε στο Παρίσι το 1932, ενώ υπηρετούσε για δεύτερη φορά ως πρέσβης του Βασιλείου της Αλβανίας στο Παρίσι και στο Λονδίνο. 
Ο Ιλίαζ Βριόνι έλαβε το παράσημο του Μέγα Αξιωματικού του Εθνικού Τάγματος της Λεγεώνας της Τιμής της Γαλλικής Δημοκρατίας τη δεκαετία του 1920.
Cinemagraph

Tα Cinemagraphs (Σίνεμαγκραφς, ελεύθερα κινηγραφίες) είναι φωτογραφίες στις οποίες εμφανίζεται μια μικρή και επαναλαμβανόμενη κίνηση. Tα cinemagraphs που δημοσιεύονται με μορφή κινούμενου GIF, μπορεί να δώσουν την ψευδαίσθηση ότι ο θεατής παρακολουθεί ένα ατέρμονο βίντεο.
Δημιουργούνται από σειρά φωτογραφιών ή βίντεο μικρής διάρκειας, που, με τη χρήση λογισμικού επεξεργασίας εικόνας, συνδυάζονται σε έναν αδιάλειπτο κύκλο διαδοχικών καρέ όπου η κίνηση μέρους της εικόνας γίνεται αντιληπτή ως επαναλαμβανόμενη ή συνεχής, σε αντίθεση με την ακινησία του υπολοίπου της εικόνας.
Ο όρος επινοήθηκε στις αρχές του 2011 από τους αμερικανούς φωτογράφους Kevin Burg και Jamie Beck, που χρησιμοποίησαν την τεχνική αυτή για να 'ζωντανέψουν' φωτογραφίες ειδήσεων και μόδας. Αποτελεί πορτμαντώ των όρων cinema (κινηματογράφος) και photograph (φωτογραφία).
Εθνική Τράπεζα της Σερβίας

Η Εθνική Τράπεζα της Σερβίας (σερβικά: Народна банка Србије / Narodna banka Srbije) είναι η κεντρική τράπεζα της Σερβίας. Ιδρυμένη το 1884, έχει ως κύριες ευθύνες: νομισματική πολιτική, έκδοση τραπεζογραμματίων και κερμάτων της Σερβίας, προστασία της σταθερότητας των τιμών και προώθηση της σταθερότητας του χρηματοπιστωτικού συστήματος στη Σερβία. Τα όργανα της τράπεζας είναι το Εκτελεστικό Συμβούλιο, ο Διοικητής και το Συμβούλιο του Διοικητή. Σημερινός διοικητής της τράπεζας είναι η οικονομολόγος και πολιτικός Τζοργκόβανκα Ταμπάκοβιτς.
Tractus Armoricanus et Nervicanus

Το Tractus Armoricanus et Nervicanus (συχνά απαντώμενο στην γαλλική βιβλιογραφία και ως division Armoricaine et Nervienne ή division Armoricaine et Nervicane) ήταν η ονομασία της στρατιωτικής διοίκησης που ήταν υπεύθυνη του ελέγχου του συνόλου των ακτών από την Βουλώνη ως την Ζιρόντ και ήταν ιδρυμένη το 370, υπό την βασιλεία του αυτοκράτορα Βαλεντινιανού Α΄.
Βρισκόταν υπό την διοικητική ηγεσία του Dux tractus Armoricanus et Nervicanus, ενός « dux » (στρατιωτικός βαθμός του ρωμαϊκού στρατού). Αποτελούσε μία από τις τρεις συνολικά συνιστώσες που αποτελούσαν την Σαξωνική Ακτή (litus Saxonicum). Θαλάσσια δύναμή της ήταν η classis Armoricana ή αρμορικανός στόλος, η οποία εξασφάλζιε την άμυνα των ακτών της περιοχής της Μάγχης απέναντι στην πειρατεία.

Μια επεκταμένη Αρμορική

Η αρμορικανή ομοσπονδία ήταν μια συμμαχία μεταξύ των γαλατικών λαών που κατοικούσαν στην περιοχή μεταξύ του Σηκουάνα και του Λίγηρα ενάντια στους Ρωμαίους στη διάρκεια της επεκτατικής εκστρατείας του Ιουλίου Καίσαρ. Οι Ρωμαίοι δεν χρησιμοποίησαν την ονομασία Αρμορική παρά μόνο κατά τον 4ο αιώνα, κατά την ίδρυση του Tractus Armoricanus et Nervicanus.
Η ρωμαϊκή στρατιωτική επαρχία της Αρμορίκης εκτεινόταν κατά τον 4ο αιώνα από τις εκβολές της Ζιρόντ ως αυτές της Σομ και παραπέρα.
Διαβάζοντας την Notitia, δεν αναφέρεται τίποτα για έκταση πέραν του νότου του Λίγηρα. Η ερμηνεία ενός αρμορικανού tractus στα νότια του Λίγηρα οφείλεται σε ένα μπέρδεμα, ήδη υπάρχον, μεταξύ της Μπλαι και των εκβολών της Blabia > Μπλαβέ, όπου βρίσκεται το Πορ-Λουί, νυν κοινότητα του νομού του Μορμπιάν.
Πολύγυρος Ιωαννίνων

Γεωγραφία - Ιστορία

Ο Πολύγυρος είναι κτισμένος στις νοτιοδυτικές πλαγιές των Ορέων Κουρέντων, επάνω στην επαρχιακή οδό Κούρεντα - Ψήνα. Βρίσκεται  νοτιοδυτικά από την πόλη των Ιωαννίνων στα 31 χλμ., ανατολικά από την Ηγουμενίτσα στα 62 χλμ. και 12 χλμ. βόρεια από τον κόμβο Τύριας της Εγνατίας Οδού. Έχει θέα προς το όρος Τόμαρος και αξιοθέατα είναι η εκκλησία της Αγίας Κυριακής με σημαντικές τοιχογραφίες και επιγραφές του 1812 και το λαογραφικό μουσείο όπου εκτίθενται παραδοσιακά αντικείμενα και φορεσιές από την ιστορία και τις παραδόσεις της περιοχής. Το χωριό έχει μετακινηθεί σε νέα τοποθεσία, έχει πολύ αραιά δόμηση και καταλαμβάνει τη μεγαλύτερη έκταση (25.000 στρέμματα γης) από όλα τα χωριά του Δήμου Δωδώνης. Στη παλιά τοποθεσία έχουν βρεθεί σημαντικά ευρήματα από τάφους, κεραμιδένια κιούπια κ.λ.π. που αποτελούν ίχνη αρχαίας κατοίκησης της περιοχής. Το παλιό χωριό αποτελείτο από τους οικισμούς Μάγειρα, Κεντρώματα (τοποθεσία "Aη-Γιάννη") και Γκρούτζα, αρκετά μακριά τον ένα από τον άλλο. Ο παλιός οικισμός Μάγειρα μετονομάστηκε σε Ταξιάρχες, αλλά σήμερα έχει καταργηθεί.

Ονομασία - Διοικητικά

Η παλιά ονομασία, μέχρι το 1940, ήταν Ζαγόρτσα, σλαβικής προέλευσης από τις λέξεις Za=πίσω, gori=βουνό, goritse=βουναλάκι και σημαίνει "χωριό πίσω από το βουναλάκι". Η νέα του ονομασία Πολύγυρος προέρχεται από τις μεγάλες διαδρομές (πολύ + γύρος) που διανύει κάποιος λόγω της μεγάλης έκτασης του χωριού. Μετά την απελευθέρωση, το 1919 με το ΦΕΚ 184Α - 19/08/1919, ο οικισμός ορίζεται έδρα της κοινότητας Ζαγόρτσας. Σύμφωνα με το σχέδιο Καλλικράτης, μαζί με το Ελευθεροχώρι, αποτελούν τη τοπική κοινότητα Πολυγύρου που ανήκει στη δημοτική ενότητα Δωδώνης του Δήμου Δωδώνης και σύμφωνα με την απογραφή 2011 ο οικισμός έχει πληθυσμό 128 κατοίκους ενώ η κοινότητα συνολικά 148 κατοίκους.
Φρακτή (ναυπηγία)

Χρησιμότητα

Οι εγκάρσιες και διαμήκεις φρακτές, πέρα από τον λειτουργικό διαχωρισμό του εσωτερικού σε υποχώρους, συμβάλλουν και στην εγκάρσια και διαμήκη ακαμψία και αντοχή του σκάφους. Επιπλέον, εξυπηρετούν τη υδατοστεγανή υποδιαίρεση του εσωτερικού σε περίπτωση διαρροής και σε πολλές περιπτώσεις την παθητική πυροπροστασία των υπόλοιπων μερών του πλοίου.
Στον σχεδιασμό και τοποθέτηση τους λαμβάνεται υπ'όψη ο βαθμός αναγκαιότητας, η λειτουργική σκοπιμότης τους αλλά και η ειδική αποστολή της καθεμιάς από αυτές.
Α.Ε. Ψυχικού

Ίδρυση

Η Αθλητική Ένωση Ψυχικού ιδρύθηκε το 1985 απο το Δημήτρη Χουλιαράκη, με σκοπό να γίνει μια εστία συνάντησης και άθλησης των παιδιών του Ψυχικού, που μέχρι τοτε δεν διέθετε καποιον ανάλογο χώρο. Οι πρώτοι υποστηρικτές της ιδέας αυτής ηταν οι Βασίλης Μιστριώτης, Κώστας Σαρρής, Άγγελος Τριανταφυλλόπουλος και ο Δημήτρης Δαβίας, ο οποίος ηταν και αυτος που σχεδίασε το διάσημο λογότυπο με το σκίουρο της ομάδος.
Ιδρυτικά μέλη της Α.Ε.Ψ., εκτος των προαναφερθέντων, ηταν οι Ρούσσιας Άλκης, Φράγκος Χρήστος, Βλασσοπούλου Χριστίνα, Χατζής Ιωάννης, Μουρτζίνης Δημήτριος, Τζωρτζάκης Νικόλαος, Αντωνάκος Κωνσταντίνος. Κυριακίδης Δώρης, Σπηλιόπουλος Νικόλαος, Γιαννακόπουλος Μάρκος, Δημητρόπουλος Διονύσιος, Μαραγκός Βασίλειος, Κουλέτσης Ηλίας, Σίκης Χρήστος, Μαναός Δημήτριος, Βλασταράκης Μιχαήλ, Ανδρουτσόπουλος Ανδρέας και Τριανταφυλλόπουλος Κώστας. 
Ο πρόεδρος της ομάδας απο την ίδρυση της το 1985, μέχρι και το τέλος της ζωής του το 2013, ηταν ο Δημήτρης Χουλιαράκης. Από το 2013, μέχρι και σήμερα, πρόεδρος είναι ο Ερωτόκριτος Νεόφυτος..
Η Ένωση δραστηριοποιήθηκε αρχικά στο άθλημα της καλαθοσφαίρισης. Με μεγάλη προσπάθεια κατασκευάστηκε το 1985 το πρώτο της γήπεδο δίπλα στην παιδική χαρά Μετάλλινου στην οδό Παπαναστασίου. Γύρω από αυτό οργανώθηκε η Ακαδημία Καλαθοσφαίρισης με ομάδες διαφόρων ηλικιών. Το 1994, με τη βοήθεια και τη συμπαράσταση του Δήμου και της πολιτείας, κτίσθηκε το Κλειστό Γυμναστήριο στην οδό Κοντολέοντος.

Τμήμα αντισφαίρισης

Το καλοκαίρι του 1999 οργανώθηκε η πρώτη ακαδημία αντισφαίρισης του συλλόγου στο Άλσος Ψυχικού.

Τμήμα τάε κβον ντο

Το 2003 ο σύλλογος προχώρησε στην ίδρυση ακαδημίας Τάε Κβον Ντο.

Τμήμα ποδοσφαίρου

Η Α.Ε. Ψυχικού με τη βοήθεια του Γιώργου Βαρδινογιάννη το 2005 κατασκεύασε ένα νέο γήπεδο ποδοσφαίρου 5Χ5 στο χώρο του Γυμνασίου – Λυκείου, όπου και στεγάστηκε ακαδημία μίνι ποδοσφαίρου.